د امریکا په کرکټ سیالیو کې د افغان لوبغاړو گډون
د نومبر له څلوریشتمې تر اوویشتمې په فلوریډا ایالت کې د نړۍ مشهور لوبغاړي په شل اوریزو سېالیو کې گډون کوي.
د امریکا په فلوریډا ایالت کې د تېر لسو کلنو راهسې د یو ایس اوپن کرکټ په نوم د شل اوریزو سیالیو یو ټورنامنټ کیږي،چې په دې کې د امریکا د مختلفو ایالتونو د کرکټ ټیمونه برخه اخلي او د یو لک ډالرو د انعام دپاره تر څلورو ورځو پورې سیالۍ کوي. په دې ټیمونو کې د امریکا میشتو لوبغاړو سره سره د نورو ملکونو نه هم د کرکټ لوبغاړي رابلل کیږي او د یو لړ امتیازاتو په بدل کې د مختلفو ټیمونو لخوا لوبیږي. چې دې کې د هند پاکستان سري لنکا، بنگله دیش جنوبي افریقه او ویسټ انډیز لوبغاړو په مختلفو وختونو کې گډون کړیدی. تېر کال دافغانستان پینځو لوبغاړو نورالحق ملکزي . رحمت شاه،افسر ځاځي،جمال ناصر او مجتبی د یو محلي ټیم لخوا برخه اخیستې وه. دغه سیالۍ د باران له کبله بې نتېجې پای ته ورسېدې خو په لومړي ځل ېې د افغان لوبغاړو راتگ دې ټورنامنټ ته یو نوی رنگ ورکړ. سږ کال بیا د فلوریډا د کرکټ په مرکزي میدان او نورو وړو میدانونو د څلورو ورځو پورې د شپاړلس ټیمونو ترمنځ د شلو اورونو سیالۍ کیږي چې هر ټیم ته پکې درې درې سیالۍ ټاکل شویدي. دې سیالیو کې د افغانستان د ملي ټیم قریب دولس لوبغاړي د المصافي د ټیم د غړیو په توگه گډون کوي. په فلوریډا کې د المصافي د ټیم مسول افغان تجار احمد بلال فریدزی وايي چې د یو شمیر افغان سوداگرو په مالي مرسته د افغانستان مشهور لوبغاړي نوروز منگل،نجیب ځدران،حشمت شهیدي،فرید ملک،جاوید احمدي، شبیر نوري، افسر ځاځی، گلبدین نایب او نور گډون کوي. د افغانستان نه راتلونکي لوبغاړي د دوشنبې په ورځ د نومبر په یویشتمه را رسیږي او د دوه ورځو د تمرین نه پس به د نومبر په څلوریشتمه د ټورنامنټ د پیل لوبه د افغانستان د المصافي ټیم او د یو بل ټیم ترمنځ وي. د امریکا غږ آشنا راډیو تلویزون او ټولنیزې رسنۍ به د دې سیالېو شیبه په شیبه حال خپلو اوریدونکو،لیدونکو او لوستونکو ته رسوی.